**2. Esseen laatimista koskevat ohjeet**

Essee laaditaan itsenäisesti valitusta teemasta kirjallisuutta apuna käyttäen. Siinä koetetaan löytää aiheeseen ja sitä koskevaan materiaaliin liittyvät olennaiset kysymykset ja vastaamaan niihin.

Kirjoittajan oma analyysi ja kommentit ovat keskeinen osa esseetä. Kirjoittajan on siis käsiteltävä aihetta omaan ajatteluunsa pohjautuen omin sanoin. Huomiota tulee kuitenkin kiinnittää erityisesti perusteluiden eli argumentaation laatuun. Omat mielipiteet tulee perustella, tarvittaessa lähteisiin tukeutuen.

Kirjoittajan on esseessä osoitettava, että hän hallitsee asiakokonaisuuden ja osaa rajata työnsä esseelle annettuun laajuuteen. Esseen on oltava rakenteeltaan johdonmukainen ja hyvin jäsennelty kokonaisuus. Kirjoitustavan tulee noudattaa tieteelliselle tekstille tyypillisiä ominaisuuksia: hyvä ja johdonmukainen jäsentely/rakenne, objektiivisuus, lähteiden referointi (omien ja muiden ajatusten erottaminen), lähteiden tuoreus ja relevanssi, asiaan keskittyminen, kirjoituksen uutuusarvo ja innovatiivisuus, selkeä argumentointi, tiivis esitystapa ja huoliteltu kielisasu. Esseen voi kirjoittaa suomeksi tai englanniksi. Essee tulee kirjoittaa itsenäisesti, ei ryhmässä.

Käytä esseessäsi otsikoita. Lähteinä voi käyttää kurssikirjaa, muuta kurssin kotisivuilta löytyvää aineistoa tai ulkopuolista materiaalia. Tarvittaessa, kun jokin tieto tai argumentti ei ole oma, vaan perustuu lähteeseen, merkitse lähdeviittaukset sivunumeroineen alaviitteisiin.

Ulkopuolisia lähteitä voivat olla esim. rahoitusmarkkinaoikeuden ja rahoituksen oikeus- ja käyttäytymistaloustieteen (behavioral finance) esseen aihepiiriäkäsitteleviä artikkeleita, oikeustapauksia, valvontaviranomaisten ratkaisuja, lainsäädäntöä, lainvalmisteluaineistoja, tieteellisten asiantuntijoiden laatimia tutkimuksia, raportteja ja selvityksiä sekä muuta luotettavaa materiaalia. Luotettavuus (esim. lehti- tai Wikipedia-artikkeleiden) voit jättää myös lukijan arvioitavaksi identifioimalla lähteen ja sen laadun tarkasti. Aallon kirjaston kautta pääsee moniin sähköisiin aineistoihin ja kirjaston verkkosivujen kautta pääsee myös kirjautumaan Finnaan, Edilexiin (edilex.fi) ja muihin tiedonhakupalveluihin, joissa on esimerkiksi paljon tieteellisiä artikkeleita saatavilla. Aallon sivuilla on myös ohjeet tiedonhakupalveluiden käyttämiseen. Eri yliopistojen ja tutkimusinstituuttien ja kansainvälisten instituutioiden (kuten EU:n komissio ja Euroopan arvopaperimarkkinaviranomainen ESMA) sekä järjestöjen sivuilta löytyy hyödyllistä materiaalia.

Esitä asiat esseessäsi tiivisti. Kieliasun tulee olla huoliteltu. Kun esität omia mielipiteitä, erota ne muiden mielipiteistä. Vaikka kysymykset ovat kaikille samat, kannattaa valita oma tarkastelukulma vastata esitettyihin kysymyksiin. Kyse ei ole siitä, että kysymyksiin vastataan vain kurssikirjasta ja luentokalvoista ilmenevin sanoin vaan että opiskelija luo itsenäisen kontribuution aihealueesta.

**Esseen ohjepituus on 10 – 15 sivua.**

Palauta essee sähköpostilla (matti.rudanko@aalto.fi) tai sille varattuun kurssin My Courses -palautuslaatikkoon (tulee ”Tehtävät”-sivulle, mutta jos tämä ei onnistu niin sähköpostilla) kurssitentin päivämäärään mennessä (palautuspäivästä voidaan myös joustavasti sopia).

**Esseen/kurssin arvostelu:** Kurssin arvosana määräytyy esseen perusteella (arvostellaan 0-5). Arvosteluun vaikuttavat seuraavat seikat: työn jäsentely: johdonmukaisuus ja itsenäinen innovatiivisuus; argumentointi: kyky pelkistää lähteiden sisällön olennaiset kohdat ja esittää ne johdonmukaisesti; tärkeiden kysymyksenasettelujen oivaltaminen; lähteiden käyttö ja dokumentointi: lähteiden edustavuus ja dokumentoinnin korrektisuus sekä kielenkäyttö.